钦定古今图书集成/明伦汇编/官常典/第425卷 > 唐
## 钦定古今图书集成/明伦汇编/官常典/第425卷 > 唐

唐制，以殿中省掌服御之事，分治诸局；以太府寺掌
财货、廪藏、贸易诸务，以少府寺掌百工技巧之政，而
各统治诸署。

按《唐书百官志》：“殿中省监一人，从三品；少监二人，从
四品上；丞二人，从五品上。监掌天子服御之事，其属
有六局，曰尚食、尚药、尚衣、尚乘、尚舍、尚辇。少监为之
贰。凡听朝，率属执伞扇，列于左右。大朝会祭祀则进
爵，行幸则侍奉。仗内骖乘，百司皆纳印而藏之，大事
听焉。有行从百司之印。左右仗厩，左曰奔星，右曰内”
驹。两仗内有六厩：一曰左飞，二曰右飞，三曰左万，四
曰右万，五曰东南内，六曰西南内。园苑有官马坊，每
岁河、陇群牧，进其良者以供御。六闲马，以殿中监及
尚乘主之。武后万岁通天元年置仗内六闲：一曰飞
龙，二曰祥麟，三曰凤苑，四曰鹓鸾，五曰吉良，六曰六
群，亦号“六厩”，以殿中丞检校。仗内闲厩，以中官为“内
飞龙使。”圣历中，署闲厩使，以殿中监承恩遇者为之，
分领殿中太仆之事，而专掌舆辇牛马。自是，宴游供
奉，殿中监皆不豫。开元初，闲厩马至万馀匹，骆驼、巨
象皆养焉。以驼马隶闲厩，而尚乘局名存而已。闲厩
使押五坊以供时狩，一曰雕坊，二曰鹘坊，三曰鹞坊，
四曰鹰坊，五曰狗坊。侍御、尚医二人，正六品上；主事
二人，从九品上。

〈注〉武德元年，改殿内监曰殿中省。龙朔二年曰“中御府”，监曰“太监”，丞曰“大夫。”有令史四人，书令史十一人，左右仗千牛各十人，掌固、亭长各八人。旧有天藏府，开元二十二年省。

进马五人，正七品上。掌大陈设，戎服执鞭，居立仗马
之左，视马进退。

〈注〉天宝八载，罢南衙，立仗马，因省“进马。”十二载复置。乾元后又省，大历十四年复。

尚食局：奉御二人，正五品下；直长五人，正七品上。诸
奉御、直长品皆如之。食医八人，正九品下。奉御长，储
供，直长为之贰。进御必辩时，禁先尝之飨。百官宾客，
则与光禄视品秩而供。凡诸陵月享，视膳乃献。

〈注〉龙朔二年，改尚食局曰“奉膳局”，诸局供御皆曰“大夫。”有书令史二人，书吏五人，主食十六人，主膳八百四十人，掌固八人。

尚药局：奉御二人，直长二人，掌和御药诊视。凡药供
御，中书、门下长官及诸卫上将军各一人与监奉御
莅之。药成，医佐以上先尝，疏本方，具岁月日，莅者署
奏。饵日奉御先尝，殿中监次之，皇太子又次之，然后
进御。太常每季阅送上药而还。其朽腐者，左右羽林
军给药，飞骑万骑，病者颁焉。

〈注〉龙朔二年，改尚药局曰“奉医局。”有按摩师四人，咒禁师四人，书令史二人，书吏四人，直官十人，主药十二人，药童三十人，合口脂匠一人，掌固四人，

侍御医四人，从六品上。掌供奉诊候。

司医五人，正八品下；医佐十人，正九品下。掌分疗众
疾。

〈注〉皆贞观中置

奉镇圭于监而进于天子，《大朝会》设案。

〈注〉龙朔二年，改尚衣局曰“奉冕局”，有书令史三人，书吏四人，主衣十六人，掌固四人。

尚舍局，奉御二人，直长六人。掌殿庭祭祀、张设、汤沐、
灯烛、汛扫。行幸则设三部帐幕，有古帐、大帐、次帐、小
次帐、小帐，凡五等，各三部，其外则蔽以排城。大朝会
设黼扆，施蹑席、薰罏，朔望设幄而已。

〈注〉龙朔二年，改尚舍局曰“奉扆局。”有书令史三人，书吏七人，掌固十人，幕士八十人。旧有给使百二十人，掌供御汤沐、灯烛杂使。贞观中省。

尚乘局：奉御二人，直长十人，掌内外闲厩之马。左右
六闲：一曰飞黄，二曰吉良，三曰龙媒，四曰𫘦𬳿，五曰
𫘝𫘨，六曰天苑。凡外牧，岁进良马，印以三花飞凤之
字。飞龙厩日，以八马列宫门之外，号南衙，立仗马，仗
下乃退。大陈设，则居乐县之北，与象相次。

〈注〉龙朔二年，改尚乘局曰“奉驾局。”有书令史六人，书吏十四人，直官二十人，习驭五百人，掌闲五千人，典事五人，兽医七十人，掌固四人。习驭，掌调六闲之马。掌闲，掌饲六闲之马，治其乘具、鞍辔。典事，掌六闲刍粟。太宗置司廪、司库。高宗治习驭、兽医。

司廪、司库各一人，正九品下。掌六闲槁秸出纳。奉乘
十八人，正九品下。掌饲习御马。

尚辇局，奉御二人，直长三人，尚辇二人，正九品下。掌
舆辇、伞扇，“大朝会则陈于庭，大祭祀则陈于庙，皆伞
二，翰一，扇一百五十有六，既事而藏之。常朝则去扇，
左右留者三。”

〈注〉龙朔二年，改尚辇局曰“奉轝局。”有书令史二人，书吏四人，七辇、主辇各六人，掌扇六十人，掌翰三十人，掌辇四十二人，奉轝十五人，掌固六人。掌扇、掌翰，掌执伞扇、纸笔砚杂供奉之事。掌辇掌率主辇以供其事。高宗置掌翰。

太府寺。卿一人，从三品；少卿二人，从四品上。掌财货、
廪藏、贸易，总京都四市，左右藏、常平七署。凡四方贡
赋、百官俸䄮，谨其出纳。赋物任土所出，定精麤之差，
祭祀、币帛皆供焉。

〈注〉龙朔二年，改太府寺曰“外府寺”，卿曰正卿，少卿曰“大夫。”武后光宅元年，改曰“司府寺。”中宗即位，复曰“太府寺。”有府二十五人，史五十人，计史四人，亭长七人，掌固七人。

丞四人，从六品上。掌判寺事。“凡元日、冬至以方物陈
于庭者，受而进之。会赐及别敕六品以下赐者，给于
朝堂。以一人主左右藏署帐。凡在署为簿，在寺为帐，
三月一报《金部》。”主簿二人，从七品上。掌印省钞目，句
检稽失，平权衡度量。岁以八月印署，然后用之。录事
二人，从九品上。

两京诸市署：令一人，从六品上；丞二人，正八品上。掌
财货交易、度量、器物，辨其真伪轻重。市肆皆建标，筑
土为候，禁榷固及参市自殖者。凡市，日中击鼓三百
以会众，日入前七刻，击钲三百而散。有果毅巡迣，平
货物为三等之直，十日为簿。车驾行幸，则立市于顿
侧互市，有卫士五十人，以察非常。

〈注〉有录事一人，府三人，史七人，典事三人，掌固一人。

左藏署：令三人，从七品下；丞五人，从八品下；监事八
人。掌钱帛杂彩。天下赋调，卿及御史监阅。

〈注〉有府九人，史十八人，典事十二人，掌固八人。

右藏署令二人，正八品上；丞三人，正九品上；监事四
人。掌金玉、珠宝、铜铁、骨角、齿毛、彩画。

〈注〉有府五人，史十二人，典事七人，掌固十人。

常平署：令一人，从九品上；丞二人，从八品下；监事五
人，掌平籴仓储出纳。

〈注〉有府四人，史八人，典事五人，《掌固》六人。显庆三年置署。武后时，东郊亦置署。

少府监一人，从三品；少监二人，从四品下。“掌百工技
巧之政，总中尚、左尚、右尚、织染、掌冶五署及诸冶、铸
钱、互市等监，供天子器御、后妃服饰及郊庙圭玉、百
官仪物。凡武库袍襦，皆识其轻重，乃藏之，冬至元日，
以给卫士。”诸州市牛皮角以供用，牧畜角著脑革悉
输焉。细镂之工教以四年，车路乐器之工三年，平漫
“刀槊之工二年，矢镞、竹、漆、屈柳之工半焉，冠冕弁帻
之工九月。”教作者传家技，四季以令、丞试之，岁终以
监试之，皆物勒工名。丞六人，从六品下。掌判监事，给
五署所须金、石、齿革、羽毛、竹木所入之物，各以名数，
州土为籍，工役众寡，难易有等差，而均其劳逸。主簿
二人，从七品下；录事二人，从九品上。

〈注〉武德初废监，以诸署隶太府寺。贞观元年复置。龙朔二年改曰“内府监。”武后垂拱元年曰“尚方监。”有府二十七人，史十七人，计史三人，亭长八人，掌固六人，短蕃匠五千二十九人，绫锦坊巧儿三百六十五人，内作使绫匠八十三人，掖庭绫匠百五

十人。内作巧儿四十二人，配“京都诸司诸使杂匠百二十五人。”

中尚署：令一人，从七品下；丞二人，从八品下。掌供郊
祀圭璧及天子器玩、后妃服饰、雕文错彩之制。凡金、
木、齿、革、羽、毛，任土以时而供。赦日，树金鸡于仗南，竿
长七丈，有鸡高四尺，黄金饰，首衔绛旛，长七尺，承以
彩盘，维以绛绳，将作监供焉。击㧏鼓千声，集百官父
老囚徒。坊小儿得鸡首者，官以钱购，或取绛旛而已。
岁二月献牙尺，寒食献球，五月献绶带，夏至献雷车，
七月献钿针，腊日献口脂，唯笔、琴、瑟。弦月献金银暨
纸，非旨不献。制鱼袋以给百官蕃客。赐宝钿带、鱼袋，
则授鸿胪寺丞、主簿，监作四人，从九品下。凡监、作皆
同品。

〈注〉有府九人，史十八人，典事四人，掌固四人。唐改内尚方署曰中尚方署。武后改少府监曰尚方监，而中左右尚方、织染方、掌冶方五署皆去“方”以避监，自是不改矣。有金银作坊院。

左尚署：令一人，从七品下；丞五人，从八品下。掌“供翟
扇、盖、伞、五路、五副、七辇、十二车，及皇太后、皇太子、公
主、王妃、内外命妇、王公之车路。”凡画素刻镂与宫中
蜡炬杂作，皆领之。监作六人。

〈注〉有府七人，史二十人，典事十八人，掌固十四人。

右尚署令二人，从七品下；丞四人，从八品下。掌供十
二闲马之辔，每岁取于京兆、河南府，加饰乃进。凡五
品三部之帐，刀剑、斧钺、甲胄、纸笔、茵席、履舄皆儗，其
用皮毛之工亦领焉。监作六人。

〈注〉有府七人，史二十人，典事十三人，掌固十人。

织染署：令一人，正八品上；丞二人，正九品上。掌供冠
冕、组绶，及织纴色染锦、罗纱、縠绫、䌷、絁、绢、布，皆广尺
有八寸，四丈为疋，布五丈为端，绵六两为屯，丝五两
为絇，麻三斤为綟。凡绫锦文织，禁示于外，高品一人
专莅之，岁奏用度及所织。每掖庭经锦，则给酒羊，七
月七日祭杼监作六人。

〈注〉有府六人，史十四人，典事十一人，掌固五人。

掌冶署：令一人，正八品上；丞二人，正九品上。掌范镕
金银铜铁及涂饰琉璃玉作。铜铁人得采，而官收以
税，唯镴官市。边州不置铁冶，器用所须，皆官供。诸冶
成器，上数于少府监，然后给之。监作二人。

〈注〉有府六人，史十二人，典事二十三人，《掌固》四人。

诸冶监令各一人，正七品下；丞各一人，从八品上。掌
铸兵农之器，给军士、屯田。居民唯兴农冶颛供陇右
监牧。监作四人。

〈注〉有录事一人，府一人，史一人，典事二人，掌固四人。太原冶减监作二人。

诸铸钱监，监各一人，副监各二人，丞各一人，以所在
都督、刺史判焉；副监二佐，丞以判司，监事以参军及
县尉为之；监事各一人。

〈注〉有录事各一人，府各三人，史各四人，典事各五人。凡铸钱有七监，会昌中，增至八监，每道置铸钱坊一。大中初，三监废。

互市监，每监监一人，从六品下。丞一人，正八品下。掌
蕃国交易之事。

〈注〉隋以监隶四方馆。唐隶少府。贞观六年，改交市曰“互市监”，副监曰丞。武后垂拱元年曰“通市监。”有录事一人，府二人，史四人，价人四人，掌固八人。